उत्तर प्रदेश में नोएडा के सेक्टर 3थानाक्षेत्र में पुलिस ने शुक्रवार को हथियार बनाने की अवैध फैक्ट्री का भंडाफोड़ करते हुए दो लोगों को गिरफ्तार कर भारी मात्रा में हथियार बरामद किए है। नगर पुलिस अधीक्षक अशोक त्रिपाठी ने शनिवार को यहां बताया कि गिरफ्तार आरोपियों ने इन हथियारों की आपूर्ति दिल्ली में हो रहे विधानसभा चुनाव में खड़े कुछ प्रत्याशियों को किए जाने की बात स्वीकार की है। उन्होंने बताया कि सूचना मिलने पर पुलिस ने शुक्रवार को देर रात ग्राम नगली के जंगल में एक ठिकाने पर छापा मारा। मौके से मुइसुद्दीन और इकबाल को गिरफ्तार कर चार तमंच, दो बंदूक, तीन अर्धनिर्मित तमंचे और हथियार बनाने के पुरजे बरामद किए गए हैं। त्रिपाठी ने बताया कि पुलिस यह पता लगाने के प्रयास में जुटी है कि किन-किन नेताआें ने यह हथियार मंगाए थे और किन-किन के पास यह हथियार पहुंच चुके हैं।